***1.*** ***Кратка обобщена информация за осъществената контролна дейност за месец декември 2019 г. и резултати от извършената контролна дейност.***

През месец декември 2019 г. служителите от „Контрол и охрана“ в дирекциите на националните паркове са извършили 219 броя проверки на 85 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1570 броя. Съставени са 3 броя актове за установяване на административни нарушения (АУАН) и са дадени 10 предписания. Няма издадени наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Във връзка с осъществяване на контролната дейност на територията на Национален парк „Пирин“ за месец декември 2019 г, служителите паркова охрана са извършили общо 70 броя проверки на обекти, собственици, ползватели, посетители и паркова инфраструктура, за които са съставени предупредителни и констативни протоколи с общ характер. Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 269 броя.

През отчетния период не са съставяни актове за установено административно нарушение на територията на парка и не са издадени наказателни постановления.

През месец декември бяха извършени общо 70 броя проверки, за които са съставени констативни протоколи. Извършена е 1 брой проверка на сграда, намираща се на територията на Националния парк извън концесия, 21 броя са проверките по отношение незаконен лов на територията на парка и в прилежащите територии, а в 11 броя са отразени проверки по разрешителни и съгласувателни заповеди на директора на Дирекция „Национален парк Пирин“ и други.

През месеца са извършени общо 22 броя извънредни проверки (съставени констативни протоколи) по Заповед № РД-83/29.07.2019 г. на директора на Д „НП Пирин“, на основание Заповед № РД-586/24.07.2019 г. на министъра на околната среда и водите, като са извършени проверки/инструктажи на собственици, ползватели и посетители, във връзка с утежнената епизоотична обстановка в страната, предвид регистрираните случаи на африканска чума по дивите прасета.

При проверките, осъществявани от парковата охрана и отразявани в дневниците им (общо 269 броя), най-голям брой са реализирани във връзка с бракониерството - 95 броя. За незаконната сеч и извоз на дървесина са извършени - 94 броя проверки. Проверките за незаконен риболов са 2 броя, 11 броя са свързани със замърсяване на защитената територия, 5 броя проверки са за незаконна паша, 5 броя във връзка с наличието/липсата на табели и тяхното състояние. 10 броя– за каране МПС, за каране на ски – 1 брой, а за наличие на умрели животни във връзка с възникналата епизоотия от африканска чума по свинете, са извършени 46 броя проверки.

В резултат от дейността на служителите паркова охрана в Дирекция „Национален парк Пирин“ през месец декември и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство, както и на незаконен риболов.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, места за палене на огън, не са констатирани нарушения. Извършен е ремонт на част от информационните табла, табели и туристическа мебел.

5. На всички ползватели и посетители се предоставя информация във връзка с правилата за поведение в Национален парк „Пирин“, местата за бивакуване, хижи, туристически маршрути. С цел превенция на някои от тях са съставени протоколи.

6. Всички пътища на територията на Парка са проходими, а там където са констатирани паднали и надвиснали дървета, които да възпрепятстват преминаването са премахнати в съответствие с „Инструкция за реда и начина на извършване на ПВД- дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на „Д НП Пирин““. Местата на падналите и нависналите дървета са включени в „Оценката на състоянието на горските екосистеми за НП “Пирин за 2019 г.“.

7. Създадена е незабавна организация и са направени проверки по постъпили сигнали за нерегламентирани дейности на територията на Национален парк „Пирин“.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец декември 2019 г., служителите „Паркова охрана и контрол“ са извършили общо 98 бр. проверки, за които са съставени предупредителни и констативни протоколи. 31 бр. от тях са на сгради, водохващания и други съоръжения, а в 67 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии, са осъществили общо 794 бр. проверки, отразени в предоставените им дневници по образец, като 299 бр. за отдел „КО-Юг“ и 495 бр. за отдел „КО-Север“. Няма съставени констативни протоколи за установяване на административни нарушения.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 98 броя проверки за отчетния период, покрити с констативни и предупредителни протоколи, 61 бр. са планирани, а 37 бр. - извънредни. Извършени са 31 бр. проверки на сгради и съоръжения, намиращи се на територията на Националния парк и Резерват „Риломанастирска гора“, а 67 бр. са по съгласувателни и разрешителни заповеди, издадени от директора на Дирекция „Национален парк Рила“ и други.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина – 237 бр. Тези, свързани с бракониерство са 171 бр., 62 бр. проверки са извършени във връзка със състоянието на реките и езерата и незаконен риболов, 18 бр. са свързани със замърсяване на защитената територия, 25 бр. проверки по границите на Национален парк „Рила“ и резерватите с държавните горски стопанства и общини, 54 бр. на пътища и пътни съоръжения, 20 бр. във връзка с наличието/липсата на табели и тяхното състояние. 22 бр. от извършените проверки са относими към състоянието на екопътеките и кътовете за отдих и бивакуване и 20 бр. на туристически пътеки. 24 проверки са направени за състоянието на ВиК и други водопреносни съоръжения на територията на Парка, 9 бр. за паленето на огън извън определените за тази цел места, 35 бр. на хижи и заслони, 24 бр. – МПС, 7 бр. проверки на туристи, 6 бр. на електропроводи, попадащи на територията на НП „Рила“ и ведомствени сгради – 30 бр. Проверки на пасища и сенокос - 2 бр. и проверки по издадени заповеди на директора на Дирекция „НП Рила“, извън посочените в констативни/предупредителни протоколи - 10 бр.

През месец декември 2019 г. няма съставени констативни протоколи за установяване на административни нарушения. Няма съставени АУАН и издадени наказателни постановления за налагане на административни санкции.

В изпълнение на Заповед № РД-591/26.07.2019 г. на министъра на околната среда и водите за предприемане на мерки за предотвратяване на африканска чума по свинете, ежеседмично се изготвят и предоставят сведения за числеността на дивата свиня на територията на националния парк, по описи в дневниците от ежедневните обходи на служителите „Паркова охрана и контрол“. В рамките на мерките са заложени и се използват три броя капани за диви свине.

През месец декември в Дирекция „Национален парк Рила“ постъпи информация (снимков материал) за бракониерска дейност в защитената територия, Парков участък Якоруда, местност „Мусанов чал“. Ще бъдат предприети действия за установяване самоличността на лицата, както и сигнализиране на Районна прокуратура.

В резултат от дейността на служителите „ПОК“ през месец декември и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. В резултат на работата на служителите „Паркова охрана и контрол“ за превенция от нарушения на територията на Парка, за отчетния период такива не са констатирани.

3. Предприемат се мерки за поставяне на нови табели и информационни табла на възлови места, различни от основните по отношение на нарушения, свързани с нерегламентираното движение на моторни шейни, АТВ, УТВ и кросови мотори.

4. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някои от тях са съставени протоколи.

5. Местата, на които са установени паднали/надвиснали дървета по пътищата в Парка, са прочистени.

**2.3. НП „Централен Балкан“ (НПЦБ)**

През месец декември 2019 г. служителите от отдел Контрол и охрана (КО) в Дирекция „Национален парк Централен Балкан“ (ДНПЦБ) са извършили 51 бр. проверки на обекти, собственици, ползватели, посетители и паркова инфраструктура, като са съставени 48 констативни протокола и 3 бр. предупредителни протокола. Проверени са общо 40 бр. обекта, от които 21 бр. инфраструктурни.

Получен и проверен е 1 бр. сигнал за открито мъртво диво прасе на път №46: с. Тъжа – м. Смесите, като резултата от проверката е отразен в констативен протокол. Извършени са 13 бр. проверки във връзка с издадени съгласувателни писма, като са съставени 13 бр. констативни протокола в резултат от тях. Извършени са 46 бр. проверки в изпълнение на заповеди от директора и са съставени 46 протокола, като 37 бр. са за извършени годишни ревизии на охранителни участъци, 7 бр. за приключване на обекти в горите предмет на ползване през 2019 и 2 бр. за извършени претърсвания във връзка с получени положителни резултати за АЧС на проби взети от открити мъртви диви прасета в територията на парка.

Съставени са 3 бр. акта за установяване на административни нарушения на физически лица за нарушения извършени в предходни месеци, които по видове са както следва:

1 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;

2 бр. за бивакуване извън определените и обозначени в зона „Природосъобразен туризъм“ места.

Издадени са 8 бр. съгласувателни писма по реда на §7 от ПЗР на ЗЗТ.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 507 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през декември 2019 г. бяха превантивен и текущ контрол по отношение предотвратяване и установяване на нарушения свързани с посегателства върху горските територии, ловното бракониерство, нерегламентирано движение с МПС, контрол по състоянието на парковата инфраструктура, както и последващ контрол на съгласувани дейности в защитената територия. Приоритетни за изпълнения задачи през месеца, също така бяха извършването на годишни ревизии на охранителни участъци и претърсвания за мъртви диви прасета във връзка с получени положителни проби за Африканска чума по свинете (АЧС), взети от открити трупове на диви прасета.

Основните групи потенциални нарушители, върху които беше фокусирано вниманието на парковата охрана, отново бяха ловните и дърводобивните бракониери, водачите на МПС, собственици и ползватели на инфраструктурни обекти в парка. През месеца бяха планирани и реализирани проверки и дежурства предимно в районите, където е концентриран интереса на ловните бракониери, такива през които преминават маршрути за офроуд и райони традиционно рискови за посегателства върху горите.

В ПУ Тетевен, в района на хижа „Иванина поляна“ в отдел 105 "ж" е установена незаконна сеч на 2 бр. сухи смърчови дървета с диаметри от 10 см, като същите са използвани за направа на дървена стълба предназначена за обслужване на хижата. Извършителят е установен и срещу него са предприети съответните административно-наказателни действия. В ПУ Троян, местност „Бреза“, отдел 060 „а“ е установена незаконна сеч на 10 бр. дървета от вида обикновен бук с диаметри от 10 см. до 32см. Дърветата са оставени цели на терен. Извършителят не е установен.

На 10.12.2019 г. в 10,15 ч. за изпълнение на Заповед № РД-227/03.12.19г. на директора на Д „НП Централен Балкан“ (ДНПЦБ) във връзка с констатиран положителен резултат за болестта Африканска чума по свинете, установен при проба взета от труп на мъртва дива свиня, открита на 25.11.2019г. в местност „Смесите“, при GPS координати N 42° 44' 56.3" Е 25° 00' 59.5" на посоченото място се извърши претърсване за мъртви диви прасета в обявената засегната подзона „А“, при стриктно спазване на указанията към Заповед № РД48-61/01.10.2019г. на министъра на земеделието, храните и горите (МЗХГ). На седем места под и над снежната покривка, бяха открити разпръснати от хищници остатъци от мъртви диви свине – глави, кожа и кости, като само на две от местата са установени и крайници от които да бъдат взети годни проби за изследване – бедрена тръбеста кост. Пробите взети от бедрените тръбести кости на откритите трупове са регистрирани с протокол на мобилно приложение „Модул ЛОВ“ и на 11.12.2019 г. контейнерите с проби № 20180103113 и № 20180103114 са предадени в Регионална диагностична лаборатория - Стара Загора за изпращане до Изпитвателна лаборатория „Екзотични и особено опасни инфекции“, Национална референтна лаборатория „Класическа и Африканска чума по свинете и „Каприпокс вирус“ към НДНИВМИ, гр. София.

Всички открити остатъци от трупове на диви свине са дезинфекцирани и загробени по местата, където са открити при спазване на изискванията за биосигурност разписани в указанията към Заповед № РД48-61/01.10.2019г. на министъра на земеделието, храните и горите. Защитните облекла, ръкавиците и калцуните, използвани при обработката на намерените трупове са унищожени чрез изгаряне, а помощните средства - ножове и триони дезинфекцирани. Обувките на участниците в претърсването, както и гумите на служебните автомобили са дезинфекцирани преди излизане от подзона „А“.

На 16.12.2019 г. в 10,30 ч. в изпълнение на Заповед № РД-233/12.12.2019 г. на директора на Д „НП Централен Балкан“ (ДНПЦБ) във връзка с констатиран положителен резултат за болестта Африканска чума по свинете, установен при проба взета от труп на мъртъв глиган, открит на 28.11.2019 г. в местност „Ганьов камък“, при GPS координати N 42° 44' 24.1" Е 25° 00' 48.3" и документирано с констативен протокол № 15367/29.11.2019г. се извърши претърсване за мъртви диви прасета в обявената засегната подзона „А“, при стриктно спазване на указанията към Заповед № РД48-61/01.10.2019 г. на министъра на земеделието, храните и горите (МЗХГ). По определените за претърсване маршрути не са открити трупове, остатъци или други следи от мъртви диви свине. Независимо от отрицателния резултат, по време на извършеното претърсване са спазени всички изисквания за биосигурност, разписани в указанията към Заповед № РД48-61/01.10.2019г. на министъра на земеделието, храните и горите, обувките на участниците в претърсването, както и гумите на служебните автомобили са дезинфекцирани преди излизане от подзони „А“ и „Б“

През месеца усилията на парковата охрана, отново бяха насочени и в посока противодействие на основните заплахи за резерватите – ловно бракониерство и незаконна сеч на дървесина. Проведените контролно-охранителни мероприятия с превантивен характер допринесоха за липсата на съществени нарушения в териториите на деветте резервата в границите на парка, както и на двата извън нея – поддържан резерват „Чамджа“ и резерват „Еленова гора“. В резултат на положените усилия от служителите паркова охрана в комбинация с лошите метеорологични условия през месеца, проблемът с нерегламентираното движение на МПС в парка не беше сред съществените такива.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* териториите на деветте резервата в НПЦБ, както и на двата резервата извън парка – поддържан резерват „Чамджа“ и резерват „Еленова гора“;
* райони с висок степен на риск за ловно бракониерство;
* зони в горски територии по границата на парка и около обекти разположени в парка – традиционно обект на незаконна сеч;
* инфраструктурните обекти на територията на парка;
* туристически пътеки и туристическата инфраструктура на парка с цел установяване тяхното експлоатационно състояние по отношение на безопасното им използване от посетителите;
* традиционните маршрути за незаконно движение с МПС;

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.