***1.*** ***Кратка обобщена информация за осъществената контролна дейност за месец август 2019 г. и резултати от извършената контролна дейност.***

През месец август 2019 г. служителите от „Контрол и охрана“ в дирекциите на националните паркове са извършили 556 броя проверки на 180 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1893 броя. Съставени са 18 броя актове за установяване на административни нарушения (АУАН) и са дадени 31 предписания. Издадени са 6 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Във връзка с осъществяване на контролната дейност на територията на Национален парк „Пирин“ за месец август 2019 г, служителите паркова охрана са извършили общо 269 броя проверки на обекти, собственици, ползватели, посетители и паркова инфраструктура, за които са съставени предупредителни и констативни протоколи с общ характер.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 432 броя. Съставен е 1 брой акт за установяване на административно нарушение и няма издадени наказателни постановления.

През месеца са извършени общо 138 броя извънредни проверки (съставени констативни протоколи) по заповеди на директора на НП „Пирин“. От тях най-голям брой са констативните протоколи за осъществени проверки по Заповед № РД-83/29.07.2019г. на директора на Д“НП Пирин“, на основание на Заповед № РД-586/24.07.2019г. на министъра на околната среда и водите. Извършени са проверки/инструктажи на собственици, ползватели и посетители във връзка с утежнената епизоотична обстановка в страната, предвид регистрираните случаи на африканска чума по дивите прасета и са съставени 111 броя констативни протоколи.

Във връзка с упражняване на контрол по Заповед № РД-26/01.03.2018г. за недопускане на незаконна сеч са съставени 15 броя констативни протоколи, а по Заповед № РД-74/15.07.2019г. са извършени проверки по отношение на ползвателите на паша и са съставени 12 броя протоколи.

При проверките, осъществявани от парковата охрана и отразявани в дневниците им, най-голям брой са реализирани във връзка с незаконната сеч и извоз на дървесина - 123 броя. Тези, свързани с бракониерство са 117 броя, 63 броя проверки са извършени за незаконен риболов, 25 броя са свързани със замърсяване на защитената територия, 17 броя проверки – за незаконна паша, 6 броя във връзка с наличието/липсата на табели и тяхното състояние. 10 броя за незаконно бивакуване. 7 броя – за каране на МПС, за бране на гъби и лечебни растения – 6 броя, а за наличие на умрели животни във връзка с възникналата епизоотия от африканска чума по свинете са извършени 52 броя проверки, за миене и къпане в реките и езерата с перилни препарати и сапуни - 6 броя проверки.

В резултат от дейността на служителите паркова охрана в Дирекция „Национален парк Пирин“ през месец август и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство, както и на незаконен риболов.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, палене на огън, не са констатирани нарушения и са извършени подмяна и ремонт.

5. На всички ползватели и посетители се предоставя информация във връзка с правилата за поведение в Национален парк „Пирин“, местата за бивакуване, хижи, туристически маршрути.

6. Всички пътища на територията на Парка са проходими, а там където са констатирани паднали и надвиснали дървета, които възпрепятстват преминаването, са премахнати в съответствие с „Инструкция за реда и начина на извършване на ПВД- дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на „Д НП Пирин““. Извършена е оценка на състоянието на горските екосистеми на територията на НП „Пирин“ .

7. Създадена е незабавна организация и са направени проверки по постъпили сигнали за нерегламентирани дейности на територията на Национален парк „Пирин“.

8. Извършено е обучение на служителите паркова охрана, издадени са информационни материали и са направени проверки по отношение на наличие на умрели животни във връзка с африканската чума по свинете на територията на Национален парк „Пирин“. В допълнение, след установен случай на африканска чума по домашно прасе в района на град Кресна и във връзка със Заповед № РД11-1674/14.08.2019г. на изпълнителния директор на БАБХ, е издадена Заповед № РД-91/20.08.2019г. на директора на Д „НП Пирин“ с конкретни мерки за биосигурност, които да се прилагат от служителите от ПУ „Синаница“.

9. През текущия месец на 25.08.2019г. възникна пожар в м. „Междинна станция“ в ПУ „Вихрен“, с площ от около 20 м2, който е потушен своевременно.

10. През месец август са подписани от различни посетители/ползватели на територията на Национален парк „Пирин“ 21 броя декларации с противопожарна насоченост.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец август 2019 г, служителите паркова охрана и контрол са извършили общо 154 бр. проверки, за които са съставени предупредителни и констативни протоколи. 37 бр. от тях са на сгради, водохващания и други съоръжения, а в 117 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии, са осъществили общо 936 бр. проверки, отразени в предоставените им дневници по образец, като 381 бр. за отдел „КО-Юг“ и 555 бр. за отдел „КО-Север“. Има съставени 16 бр. констативни протоколи за установяване на административно нарушение за нерегламентирано движение на МПС, незаконен риболов, бракониерство и бивакуване, извън определените за тази цел места, на територията на Национален парк „Рила“.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 154 броя проверки за отчетния период, покрити с констативни и предупредителни протоколи, 96 бр. са планирани, а 58 бр. - извънредни. Извършени са 37 бр. проверки на сгради и съоръжения, намиращи се на територията на Националния парк и Резерват „Риломанастирска гора“, а 117 бр. са по съгласувателни и разрешителни заповеди, издадени от директора на Дирекция „Национален парк Рила“ и други.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина – 198 бр. Тези, свързани с бракониерство са 93 бр., 103 бр. проверки са извършени във връзка със състоянието на реките и езерата и незаконен риболов, 22 бр. са свързани със замърсяване на защитената територия, 34 бр. проверки - по границите на Национален парк „Рила“ и резерватите с държавните горски стопанства и общини, 70 бр. на пътища и пътни съоръжения, 15 бр. във връзка с наличието/липсата на табели и тяхното състояние. 50 бр. от извършените проверки са относими към състоянието на екопътеките и кътовете за отдих и бивакуване и 34 бр. на туристически пътеки. 18 проверки са направени за състоянието на ВиК и други водопреносни съоръжения на територията на Парка, 20 бр. за паленето на огън извън определените за тази цел места, 45 бр. на хижи и заслони, 38 бр. – МПС, 19 бр. проверки на туристи, 7 бр. на електропроводи, попадащи на територията на НП „Рила“, дейности - 55 и ведомствени сгради – 15 бр. Проверки на пасища -60 бр., билки, гъби и лечебни растения –13 бр. и проверки по издадени заповеди на директора на Дирекция „НП Рила“, извън посочените в констативни/предупредителни протоколи -9 бр, за сенокос – 2 бр.

През месец август 2019 г. има съставени 16 бр. констативни протоколи за установяване на административно нарушение. Съставени са 3 бр. АУАН. Няма издадени наказателни постановления за налагане на административни санкции.

В изпълнение на утвърдената от министъра на околната среда и водите Програма от мерки за намаляване на антропогенното въздействие върху природния комплекс в циркуса на Седемте рилски езера бяха определени дежурни групи за съответния период с цел недопускане нарушаване на режимите и нормите, определени със ЗЗТ и Плана за управление на Дирекция „Национален парк Рила“.

Поради започването на пожароопасния сезон и засилване на туристопотока, акцентът в дейността на служителите „Паркова охрана и контрол“ беше насочен и към превенция от възникването на пожари, обезопасяване на туристически пътеки и подпомагане на туристите.

В изпълнение на Заповед № РД-591/26.07.2019 г. на министъра на околната среда и водите за предприемане на мерки за предотвратяване на африканска чума по свинете, ежеседмично се изготвят и предоставят сведения за числеността на дивата свиня на територията на националния парк по описи в дневниците от ежедневните обходи на служителите „Паркова охрана и контрол“ и наблюдение на калища. През същия период са монтирани три броя капани за дива свиня.

В резултат от дейността на служителите „ПОК“ през месец август и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Съставени са констативни протоколи за установяване на административно нарушение за незаконен риболов, бракониерство, бивакуване на нерегламентирано място, както и за нерегламентирано преминаване с МПС в защитената територия.

3. При направените проверки на табели и информационни табла, палене на огън, не са констатирани нарушения.

4. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция са съставени предупредителни протоколи.

5. Местата, на които са установени паднали/надвиснали дървета по пътищата в Парка, са обезопасени и прочистени.

**2.3. НП „Централен Балкан“ (НПЦБ)**

През месец август 2019 г. служителите от отдел Контрол и охрана (КО) в Дирекция „Национален парк Централен Балкан“ (ДНПЦБ) са извършили 133 бр. проверки на обекти, собственици, ползватели, посетители и паркова инфраструктура, като са съставени 130 бр. констативни протокола и 3 бр. предупредителни протокола. Проверени са общо 131 бр. обекта, от които 14 бр. инфраструктурни.

Получени и проверени са 10 бр. сигнала от граждани, като резултатите са отразени в 10 бр. констативни протокола. Извършени са 5 бр. проверки във връзка с издадени съгласувателни писма и са съставени 5 бр. констативни протокола в резултат от тях. Издадени са 6 бр. наказателни постановления

Срещу физически лица са съставени 14 бр. акта за установяване на административни нарушения, които по видове нарушения, са както следва:

* 2 бр. за престой на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;
* 1 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;
* 1 бр. за движение на МПС извън определените и обозначени пътища със свободен достъп на територията на НПЦБ без писмено съгласуване от ДНПЦБ;
* 4 бр. за паша на селскостопански животни без пастир в Зона Многофункционална;
* 1 бр. за изграждане на временен обект, който не представлява обект по ЗУТ без писмено съгласуване от ДНПЦБ;
* 1 бр. за паша на селскостопански животни без издадено от ДНПЦБ писмено разрешително;
* 1 бр. за извършване на риболов;
* 3 бр. за извършване на забранени дейности в резерват.

Издадени са 73 бр. съгласувателни писма по реда на §7 от ПЗР на ЗЗТ.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 525 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през август 2019 г. бяха: всекидневни проверки във връзка с разпространението на африканската чума по дивите свине, превантивен и текущ контрол по отношение предотвратяване и установяване на нарушения свързани с нерегламентираното движение с МПС, ползванията на горски плодове, като стопанска дейност, посегателства върху фауната и горските територии, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана, бяха водачите на МПС, събирачите на горски плодове, ползватели на пасища, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на любителите на офроуд, дърводобивни и ловни бракониери и иманяри, но специално внимание беше отделено на дейността по ползване на природни ресурси - паша на домашни животни и събиране на черна боровинка, като стопанска дейност.

През месеца усилията на парковата охрана отново бяха насочени и в посока противодействие на основните заплахи за резерватните територии – иманярство, паша на домашни животни, ловното и дърводобивно бракониерство, като проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата извън нея – Поддържан резерват „Чамджа“ и Резерват „Еленова гора“. За предотвратяване и преустановяване на нарушения, свързани с несъгласувано движение, престой и паркиране на МПС, през месец август 2019 г. бяха организирани 14 бр. проверки. Видимо намаляват и случаите на движение извън регламентираните пътища на мотори и АТВ-та в резултат на проведените акции от Дирекцията. Намаляването на нарушенията с мотори и АТВ-та се потвърждава от посетители и ползватели (главно пастири) в парка.

Планираните и реализираните контролно-охранителни мероприятия през месеца за превенция и противодействието по отношение на основните заплахи - ловно бракониерство, незаконна сеч, иманярство, офроуд, паша в горите и резерватите, дадоха очакваният резултат и през август 2019 г. няма регистрирани случаи на установени убити диви животни и значителни щети от незаконна сеч. Регистрирани са случаи на нарушения при ползването на горски плодове от черна боровинка от ползватели – нерегламентирано движение с МПС, нерегламентирано бивакуване и замърсяване с битови отпадъци, сеч на дребни дървета, като в резултат са съставени констативни протоколи, актове за установяване на административни нарушения и е изготвен сигнал до Районна прокуратура – Карлово с цел установяване самоличността на нарушителите.

Приоритет за парковата администрация от гледна точка на контрола през месец август 2019 г. бяха животновъдите – ползватели на пасища в парка, във връзка с осъществяваната от тях дейността по ползване на природен ресурс – паша на домашни животни. През месеца продължиха мероприятията по поддръжката на парковата и туристическа инфраструктура за осигуряване безопасността на посетителите. Отново бяха регистрирани отделни случаи, свързани с нарушена проходимост и създадена непосредствена заплаха за посетителите по туристическите маршрути в парка, при които парковата администрация реагира своевременно, като бяха извършени спешни дейности за почистване от клони, храсти, паднали дървета и камъни.

В изпълнение на Антикорупционен план на МОСВ за 2019 г., в паркови участъци Клисура, Тетевен и Троян, се осъществиха 3 бр. проверки на „ротационен принцип“ относно спазване на режимите и нормите в територията на НПЦБ, при които служители от отдел „Контрол и охрана“ от един парков участък извършваха охранителни и контролни дейности в друг парков участък.

Извършени са всекидневни проверки във връзка с разпространението на африканската чума по дивите свине, като към момента няма регистриран случай на територията на парка.

Проверен беше и сигнал за намерено мъртво прасе в ПУ Карлово, като при извършените двудневни издирвания такова не беше открито. Поставени бяха информационни табели за запознаване на посетителите на националния парк с разпространението на африканската чума по дивите свине. Изградени бяха и два капана за улавяне на диви прасета.

С цел успешно противодействие на заплахите, при осъществяване на контролната и охранителна дейност, стратегическото планиране на мероприятията по охрана и контрол, беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* традиционните маршрути за незаконно движение с МПС;
* районите определени за събиране на плод от черна боровинка;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* райони с висок степен на риск за ловно бракониерство;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

За по-добра оперативност и навременна реакция през месеца бяха планирани и проведени ежеседмични тридневни дежурства от служителите в организираните Временни контролни пунктове (ВКП), които са ситуирани във важни от гледна точка на контролната и охранителна дейност места – ВКП Вежен, ВКП Дерменка и ВКП Смесите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това **не са допуснати съществени увреждания и загуби на биологично разнообразие**.

В резултат на добре планираните и реализирани мерки, свързани с контролната и охранителна дейност, през месеца няма данни за допуснати значителни увреждания върху живата и нежива природа, както и данни за нарушение на естествените процеси в парка в резултат на което е запазено благоприятното природозащитно състояние на природните местообитания и видове.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.