***1.*** ***Кратка обобщена информация за осъществената контролна дейност за месец юни 2019 г. и резултати от извършената контролна дейност.***

През месец юни 2019 г. служителите от „Контрол и охрана“ в дирекциите на националните паркове са извършили 555 броя проверки на 220 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1700 броя. Съставени са 3 броя актове за установяване на административни нарушения (АУАН) и са дадени 23 предписания. Издадено е 1 брой наказателно постановление.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец юни са съставени 189 броя констативни протокола (КП) за осъществен контрол и извършени проверки. Извършени са 354 броя проверки, вписани в Дневника на служителя парковата охрана. Няма съставени актове за установяване на административно нарушение и няма издадени наказателни постановления.

През месеца са съставени 191 броя констативни протоколи за осъществен контрол и извършени проверки относно приемане на маркирацията по подотдели, предвидени за поддържащи и възстановителни дейности, със съпъстващ добив на дървесина.

С цел превенция срещу недопускането на използването на моторизирани средства на територията на парка и на основание Заповед № РД-54/13.05.2019г. на Директора на парка през месец май, председателите на мотоклубове/сдружения от прилежащите на парка общини, бяха запознати с действащата забрана за използването на моторизирани средства, освен при спасителни акции и неотложни действия в горите на територията на парка. Прец месец юни са връчени 3 броя декларации с превантивен характер на председателите на мото-дружинка гр.Банско.

На територията на парка ловът и дивечоразвъдната дейност са забранени. Основните задачи на парковата охрана са именно в тази посока. През месец юни с цел превенция, бяха извършени проверки съвместно с Държавните горски стопанства, в ниската част на парка и в граничните зони. Извършени са 94 броя проверки от парковата охрана за незаконен лов, отразени в зачислените им дневници и седмични рапорти до главните инспектори на паркови участъци и 58 броя проверки за незаконен риболов.

През отчетният период са съставени 15 броя констативни протоколи за извършени проверки за незаконен лов и 20 броя констативни протоколи за незаконен риболов в границите на националния парк. Съставени са 3 броя констативни протоколи за проверки за незаконен лов и 2 броя констативни протоколи за незаконен риболов в резерватите „Юлен“ и „Баюви дупки – Джинджирица“.

През месеца са извършени 146 броя проверки от парковата охрана за незаконна сеч на дървесни и храстови видове, отразени в зачислените им дневници и седмични рапорти до главните инспектори на парковите участъци. Извършени са 17 броя извънредни проверки, с цел недопускане на незаконна сеч на територията на парка на основание Заповед № РД-26/01.03.2018г. на директора на парка, отразени в дневниците на парковата охрана и седмични рапорти до главните инспектори. В резултат на предприетите действия и извършени проверки,през месеца не е допусната незаконна сеч на територията на парка.

Извършени са 6 броя проверки от парковата охрана на състоянието на парковите архитектурни елементи, отразени в зачислените им дневници и седмични рапорти до главните инспектори на ПУ. През отчетният период не са констатирани нарушения.

През месец юни са съставени 11 броя констативни протоколи за извършени проверки по поставените условия в становища за съгласуване на дейности издадени от Дирекция „НП Пирин“ и решения на МОСВ, като не са констатирани нарушения.

През месеца са извършени 14 броя проверки за незаконна паша от парковата охрана, отразени в зачислените им дневници и седмични рапорти до главните инспектори на Парковите участъци. Не са констатирани нарушения на територията на парка през месеца.

През отчетния период не са съставяни констативни протоколи за извършени проверки на сгради и съоръжения, които са предмет на концесията. Причина за нереализиране на част от планираните проверки са лошите атмосферни условия и наличието на дебела снежна покривка в парка.

Извършени са 3 броя проверки и е съставен 1 брой констативен протокол за извършена проверка от парковата охрана, отразени в зачислените им дневници и седмични рапорти до главните инспектори на Парковите участъциотносно въведените забрани с ПУ на НП „Пирин“ за незаконно бивакуване. Не се констатирани нарушения на територията на парка.

На основание„Инструкция за реда и начина на извършване на поддържащи и възстановителни дейности, със съпътстващ добив на дървесина от местното население и възлагането на дърводобив на трето лице, когато добитата дървесина остава собственост на третото лице или на Д „НП Пирин“ е извършена оценка на фитосанитарното състояние на подотделите на територията на НП „Пирин“. В подотделите, в които има повреди от биотични или абиотични фактори, както и опасни за посетителите дървета е проведена инвентаризация. Дърветата са маркирани с маркировъчен чук и боя и са подготвени всички документи (карнети и констативни протоколи за проверка на маркирацията) в съответствие с инструкцията.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец юни 2019 г., служителите „Паркова охрана и контрол“ са извършили общо 190 бр. проверки, за които са съставени предупредителни и констативни протоколи. 14 бр. от тях са на сгради, водохващания и други съоръжения, а в 176 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии, са осъществили общо 906 бр. проверки, отразени в предоставените им дневници по образец, като 362 бр. за отдел „КО-Юг“ и 544 бр. за отдел „КО-Север“. Има съставени 9 бр. констативни протоколи за установяване на административно нарушение за нерегламентирано движение на МПС, незаконен риболов, преминаване с ловно оръжие през територията на Национален парк „Рила“. Няма съставени АУАН, както и издадени наказателни постановления за налагане на административни санкции.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 190 броя проверки за отчетния период, покрити с констативни и предупредителни протоколи, 100 бр. са планирани, а 90 бр. - извънредни. Извършени са 14 бр. на сгради и съоръжения, намиращи се на територията на Националния парк и Резерват „Риломанастирска гора“, а 176 бр. са по съгласувателни и разрешителни заповеди, издадени от директора на Дирекция „Национален парк Рила“ и други.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 266 бр. Тези, свързани с бракониерство са 108 бр., 95 бр. проверки са извършени във връзка със състоянието на реките и езерата и незаконен риболов, 26 бр. са свързани със замърсяване на защитената територия, 26 бр. проверки - по границите на Национален парк „Рила“ и резерватите с държавните горски стопанства и общини, 29 бр. на пътища и пътни съоръжения, 18 бр. във връзка с наличието/липсата на табели и тяхното състояние. 66 бр. от извършените проверки са относими към състоянието на екопътеките и кътовете за отдих и бивакуване и 36 бр. на туристически пътеки. 35 проверки са направени за състоянието на ВиК и други водопреносни съоръжения на територията на Парка, 9 бр. за паленето на огън извън определените за тази цел места, 34 бр. на хижи и заслони, 31 бр. – МПС, 16 бр. проверки на туристи, 13 бр. на електропроводи, попадащи на територията на НП „Рила“, ведомствени сгради – 31 бр. Проверки на пасища -25 бр., билки, гъби и лечебни растения – 10 бр. и проверки по издадени заповеди на директора на Дирекция „НП Рила“, извън посочените в констативни/предупредителни протоколи -12 бр.

Поради започването на пожароопасния сезон и засилване на туристопотока, акцентът в дейността на служителите „Паркова охрана и контрол“ бяха насочени към превенция от възникването на пожари, обезопасяване на туристически пътеки и подпомагане на туристите, засилена дейност в частност по границата на Парка с Държавно горско стопанство – Самоков във връзка с отдадено ловно поле.

През месец юни продължи провеждането на мониторинг на кафявата мечка на територията на Национален парк „Рила“.

От дейността на служителите „Паркова охрана и контрол“ през месец юни и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Съставени са констативни протоколи за установяване на административно нарушение (КПУАН) за бракониерство, незаконен риболов, както и за нерегламентирано преминаване с МПС в защитената територия.

3. Констатирано е замърсяване около хижа „Мусала“ – стара, за което е съставен КПУАН. Няма други замърсявания около хижите, заслоните, кътовете за отдих и местата за бивакуване.

4. При направените проверки на табели и информационни табла, палене на огън, не са констатирани нарушения.

5. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някой от тях са съставени протоколи.

6. Местата, на които са установени паднали/надвиснали дървета по пътищата в Парка, са прочистени.

7. Във връзка с началото на пожароопасния сезон, са проверени противопожарните депа по паркови участъци.

**2.3. НП „Централен Балкан“ (НПЦБ)**

През месец юни 2019 г. служителите от отдел Контрол и охрана (КО) в Дирекция „Национален парк Централен Балкан“ (ДНПЦБ) са извършили 176 бр. проверки на обекти, собственици, ползватели, посетители и паркова инфраструктура, като са съставени 172 бр. констативни протоколи и 4 бр. предупредителни протоколи. Проверени са общо 167 бр. обекта, от които 17 бр. инфраструктурни обекта.

Извършени са 6 броя проверки във връзка с издадени съгласувателни писма и са съставени 6 бр. констативни протоколи в резултат от тях.

Срещу физически лица са съставени 3 бр. акта за установяване на административни нарушения, които по видове нарушения, са както следва:

* 1 бр. за паркиране на МПС извън определените и обозначени паркинги със свободен достъп на територията на НПЦБ без писмено съгласуване от ДНПЦБ;
* 2 бр. за осъществяване на дейност по ползване на природен ресурс – паша в резерват на селскостопански животни, в нарушение на забраната за извършване на всякакви дейности в резерватите.

Издадени са 29 бр. съгласувателни писма по реда на §7 от ПЗР на ЗЗТ.

Издадено е 1 бр. наказателно постановление.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 440 бр.

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през юни 2019 г. бяха: превантивен и текущ контрол по отношение предотвратяване и установяване на нарушения, свързани с посегателства върху фауната и горските територии, нерегламентираното движение с МПС, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана бяха ловните бракониери, ползватели на пасища, водачи на МПС, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на любителите на офроуд, дърводобивни и ловни бракониери, иманяри, но специално внимание беше отделено на дейността по ползване на природен ресурс – паша на домашни животни в парка. Голяма част от проверките през месеца бяха по повод подадените уведомления от ползватели на пасища (съгласно Годишният план за паша и ползване на сено в НПЦБ 2019 г.), които изведоха животните си в парка и заеха определените им пасища, където бяха проверени от служителите на отдел „Контрол и охрана“.

През месеца усилията на парковата охрана отново бяха насочени и в посока противодействие на основните заплахи за резерватните територии – иманярство, паша на домашни животни, ловното и дърводобивно бракониерство, като проведените контролно-охранителни мероприятия с превантивен характер допринесоха за липсата на съществени нарушения на територията на деветте резервата в границите на парка, а и на двата извън нея – поддържан резерват „Чамджа“ и резерват „Еленова гора“.

С цел успешно противодействие на заплахите при осъществяване на контролната и охранителна дейност, стратегическото планиране на мероприятията по охрана и контрол беше базирано на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* традиционните маршрути за незаконно движение с МПС;
* териториите на деветте резервата в НПЦБ, както и на двата резервата извън парка; управлявани от ДНПЦБ – поддържан резерват „Чамджа“ и резерват „Еленова гора“;
* райони с висок степен на риск за ловно бракониерство;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.